b'\n_START_ARTICLE_\nBanaanit\n_START_SECTION_\nHedelm\xc3\xa4\n_START_PARAGRAPH_\nTavallisesti sanalla banaani viitataan kasvin hedelm\xc3\xa4\xc3\xa4n, tarkemmin sanoen pohjushedelm\xc3\xa4\xc3\xa4n, joka kasvaa tertuissa.\n_START_SECTION_\nTaksonomiaa\n_START_PARAGRAPH_\nBanaanin ja keittobanaanin kasvitieteellinen luokittelu on varsin monimutkaista. Tavallinen banaani luokitellaankin joskus keittobanaanin alalajiksi, tai p\xc3\xa4invastoin._NEWLINE_Kaikki banaanin ja keittobanaanin jalostetut lajikkeet pohjautuvat kahteen kantalajiin: Musa acuminataan ja Musa balbisianaan. Niist\xc3\xa4 jalostetuista risteytyksist\xc3\xa4 k\xc3\xa4ytet\xc3\xa4\xc3\xa4n joskus yleisi\xc3\xa4 nimityksi\xc3\xa4 Musa \xc3\x97 paradisiaca, Musa \xc3\x97 sapientum tai ehk\xc3\xa4p\xc3\xa4 eksakteimpana nimityksen\xc3\xa4 jopa M. acuminata \xc3\x97 M. balbisiana. 1950-luvulla yleistyi menetelm\xc3\xa4, jolla eri risteytystyypit erotellaan 2\xe2\x80\x934 kirjaimen kirjainyhdistelmill\xc3\xa4, joissa A-kirjain edustaa acuminata-lajia ja B-kirjain balbisiana-lajia._NEWLINE_Esimerkiksi AA edustaa diploidijalostetta, jonka pohjana on pelk\xc3\xa4st\xc3\xa4\xc3\xa4n M. acuminata, kun taas AAB-lajikkeesta 2/3 on per\xc3\xa4isin M. acuminatasta ja 1/3 M. balbisianasta. T\xc3\xa4rkeimm\xc3\xa4t tavallisen kaupallisen banaanin jalosteet ovat AAA-lajiketta, kun taas keittobanaanilajikkeet ovat enimm\xc3\xa4kseen tyyppej\xc3\xa4 AAB, ABB tai BBB.'